AlexejDobrolubov/national_council_slovak_2010 huggingface dataset:
65. schôdza NR SR - 9.deň - B. popoludní
Dátum: 2022-05-10
Poslanec: Drábiková, Lucia (OĽANO)
Druh vystúpenia: Vystúpenie

157. Vážený pán predseda, vážené poslankyne, vážení poslanci, dovoľte mi predložiť správu Výboru Národnej rady Slovenskej republiky pre sociálne veci o výsledku prerokovania návrhu na voľbu zástupcu navrhnutého reprezentatívnymi združeniami odborových zväzov do Dozornej rady Sociálnej poisťovne. Návrh na voľbu zástupcu do Dozornej rady Sociálnej poisťovne predkladá Národnej rade Slovenskej republiky Výbor Národnej rady Slovenskej republiky pre sociálne veci, do ktorého pôsobnosti Sociálna poisťovňa patrí. Dôvodom na voľbu zástupcu navrhnutého reprezentatívnymi združeniami odborových zväzov do Dozornej rady Sociálnej poisťovne je zánik členstva uplynutím päťročného funkčného obdobia a nezvolenie v opakovanej voľbe konanej 15. februára 2022 žiadneho zo zástupcov navrhnutých reprezentatívnymi združeniami odborových zväzov na jedno uvoľnené miesto člena Dozornej rady Sociálnej poisťovne. Konfederácia odborových zväzov navrhla za člena Dozornej rady Sociálnej poisťovne Michala Kukolíka. Súčasne výbor konštatoval, že doručený návrh kandidáta za člena Dozornej rady Sociálnej poisťovne bol predložený v súlade so zákonom č. 461/2003 Z. z. o sociálnom poistení v znení neskorších predpisov a spĺňa podmienky stanovené zákonom. Bezúhonnosť navrhnutého kandidáta je preukázaná výpisom z registra trestov. Uznesením č. 186 z 20. apríla 2022 výbor súhlasil s predloženým návrhom a odporučil Národnej rade Slovenskej republiky podľa § 123 ods. 3 a ods. 4 zákona č. 461/2003 Z. z. o sociálnom poistení v znení neskorších predpisov zvoliť Michala Kukolíka, zástupcu navrhnutého reprezentatívnymi združeniami odborových zväzov do Dozornej rady Sociálnej poisťovne, ktorému začne plynúť päťročné funkčné obdobie dňom zvolenia. Výbor ďalej odporúča podľa § 39 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a volebného poriadku o voľbe a odvolávaní funkcionárov, schváleného uznesením Národnej rady Slovenskej republiky zo 17. júna 2011 č. 498, voľbu vykonať verejným hlasovaním použitím technického zariadenia. Zvolený je ten kandidát, ktorý získa nadpolovičnú väčšinu hlasov prítomných poslancov Národnej rady Slovenskej republiky. Opakovaná voľba sa nekoná, ak bol na funkciu navrhnutý len jeden kandidát, ktorý z dôvodu, že nezískal potrebnú väčšinu hlasov, nebol zvolený. V takom prípade sa vykoná nová voľba na niektorej z ďalších schôdzí Národnej rady Slovenskej republiky. Výbor ma uznesením poveril, aby som informovala Národnú radu Slovenskej republiky o výsledku prerokovania návrhu vo výbore a o stanovisku výboru. Pán predsedajúci, otvorte, prosím, rozpravu.
65. schôdza NR SR - 6.deň - B. popoludní
Dátum: 2022-05-04
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

26. Ďakujem. Ja by som k tomu povedala, ono už aj v dôvodovej správe, ani v samotnom zákone sa nehovorí o tom, že duchovná služba má byť poskytovaná a má byť zdravotnou starostlivosťou, že má byť nejakým spôsobom hradená. Pokiaľ sú tam nejaké obavy, áno, hovorme o tom, ale nehľadajme v tom zákone niečo, čo tam nie je, a nakoniec vždy sa to dá ešte nejako zmeniť. Z môjho pohľadu nastavenie platieb za lôžkodní, ktoré ako tak reflektuje potreby tých poskytovateľov, môže napomôcť tomu, aby sa nám naozaj zvýšila trošku tá ponuka. Lebo tá ponuka je tak obmedzená aj práve preto, že tie hospice, či už kamenné, alebo mobilné, nemajú veľmi z čoho fungovať, preto to ľudia robia častokrát popri svoje práci. Z môjho pohľadu nastavenie tých lôžkodní, ktoré sú vypočítané v tomto roku v ďalšom a od roku ´24, neviem to posúdiť ekonomicky, ale predpokladám, že to sú sumy, ktoré by mohli naozaj napomôcť a zvýšiť tú ponuku a tým pádom napĺňať aj potreby, ktoré tu máme. Ďakujem.
65. schôdza NR SR - 6.deň - B. popoludní
Dátum: 2022-05-04
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

12. Ďakujem kolegom za ich poznámky. Áno, súhlasím, pán kolega, s tým, že máme tu naozaj tú personálnu otázku a je pravda, že ľudia v zdravotníctve, ale najmä v sociálnej oblasti sú dlhodobo poddimenzovaní platovo, že toto ich povolanie nie je ani spoločensky ohodnotené a tak isto tie príjmy, ktoré majú, a ten pomer personálu k pacientom je veľmi, veľmi nevyhovujúci a zaťažujúci. To je ďalšia vec, s ktorou sa budeme musieť nejakým spôsobom vysporadúvať. Tento návrh zákona, ktorý, verím, že schválime, je takým prvým krokom. Ale určite tým druhým a aj ďalšími krokmi je to, ako to trvalo udržať, ako to nastaviť, aby sme vedeli práve do týchto, do tohto typu služieb, a z hľadiska starnutia populácie čoraz potrebnejších služieb, aby sme vedeli tam tých ľudí pritiahnuť a udržať. Tak toto je ako naozaj veľká výzva. Takže ďakujem.
60. schôdza NR SR - 6.deň - B. popoludní
Dátum: 2022-03-23
Poslanec: Drábiková, Lucia (OĽANO)
Druh vystúpenia: Vystúpenie

120. Ďakujem za slovo. Vážený predsedajúci, vážené kolegyne, vážení kolegovia, dovoľte mi, aby som aj ja podala pozmeňujúci návrh, ktorý sa týka práve ochrannej lehoty. Ide o to, aby sa ustanovil začiatok ochrannej doby na 40 týždňov pred očakávaným dňom pôrodu z dôvodu, že posunutie začiatku ochrannej lehoty na 42 týždňov pred očakávaným dňom pôrodu by mohlo spôsobiť, že niektorým ženám nevznikne nárok na materské, pretože by tá ochranná lehota skončila skôr, ako tento nárok vznikne. Dovoľte mi teraz, aby som prečítala text pozmeňujúceho a doplňujúceho návrhu. Pozmeňujúci a doplňujúci návrh poslankyne Národnej rady Slovenskej republiky Lucie Drábikovej k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, tlač 760. Vládny návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony sa mení takto: V čl. I bode 7 § 32 ods. 2 písm. c) sa slová „začiatku 42. týždňa" nahrádzajú slovami „začiatku 40. týždňa". Ďakujem.
58. schôdza NR SR - 3.deň - B. popoludní 2
Dátum: 2022-02-23
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

27. Ďakujem. Pán kolega Benčík, ďakujem za prečítanie. My sme tu počúvali tri dni stále dookola tie isté správy. A ja chcem povedať na tomto mieste, že odsudzujem akékoľvek verbálne násilie, nech už bolo povedané z akejkoľvek strany. A chcem povedať aj to, že mňa to veľmi mrzí. Je mi ľúto tých ľudí, ktorí to tam písali, ale čo ma ešte viac mrzí, je to, že mnohí poslanci naozaj zneužívajú svoje postavenie, svoju popularitu a autoritu a možno nie úplne explicitne povzbudzujú ľudí k násiliu, ale v podstate ich k tomu povzbudzujú a vzbudzujú v nich práve takéto impulzy. Namiesto toho, aby v tejto ťažkej situácii ľudí nejakým spôsobom upokojovali, aby vysvetľovali, robia, robia pravý opak. Zneužívajú to, čo dostali, zneužívajú svoj mandát práve na to, aby poštvávali. A mrzí ma, že toto sa deje a práve na tých sociálnych sieťach to je úplne najmarkantnejšie. Ľudia, ktorí píšu takéto výroky, si myslím, že častokrát si ani nespomenú možno na druhý deň a jeden potencuje druhého. A, žiaľ, vieme, že už aj pred druhou svetovou vojnou to začalo myšlienkami, pokračovalo slovami a potom to išlo do skutkov. Naozaj možno, možno opoziční poslanci priamo nevyzývajú k násiliu, ale nebránia sa mu, nemažú takéto komentáre a je to ich zodpovednosť, pretože sú ľudia, ktorí možno veľmi rýchlo impulzívne zareagujú v rámci nejakých svojich frustrácií alebo zlej situácie a potom tie následky budú naozaj vážne. A je to, je to vaša zodpovednosť. Je to zodpovednosť tých, ktorí píšu, ktorí povzbudzujú, ale aj tých, ktorí ticho tolerujú takéto výroky.
55. schôdza NR SR - 10.deň - A. dopoludnia
Dátum: 2022-02-17
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

48. Ďakujem za slovo. Ja chcem na úvod povedať, že podporím Katarínu Hatrákovú aj tento druhý raz pri voľbe. Katarínu Hatrákovú vnímam ako človeka, ktorý roky pracoval jednak na ministerstve a jednak aj v praxi poradenskej. Od začiatku, ako som ju spoznala, počas kandidatúry, tak som vnímala, že sa zaujíma o sociálnoprávnu ochranu, a môžem povedať, že za tieto posledné dva roky po mnohých diskusiách a hľadaní riešení pre konkrétne prípady naozaj som videla, že rozumie systému, rozumie problematike, orientuje sa v oblasti kompetencií a vždy prihliadala na najlepší záujem dieťaťa. Jej vyjadrenia častokrát boli nešťastné. Katarínu Hatrákovú nevnímam ako političku, skôr ako človeka z praxe, človeka, ktorý pozerá na veci možno v takom širšom kontexte a možno nedokáže tie posolstvá povedať jednoznačne, nevidí svet čiernobielo. Opakujem, vnímam ju skôr ako človeka z praxe, človeka zo sociálnej oblasti, ktorému záleží naozaj na tom, aby sa naprávali veci, ktoré sa v tejto sociálnoprávnej ochrane stále na Slovensku dejú. A preto, preto ju chcem podporiť, pretože jej v tomto dôverujem. A takisto jej legislatívna iniciatíva, ktorú prinášala za tie dva roky, vždy prichádzala na pomoc tým zraniteľným, na pomoc deťom. Ďakujem.
55. schôdza NR SR - 9.deň - A. dopoludnia
Dátum: 2022-02-16
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

18. Ďakujem za slovo. Vďaka, Milan, za tvoj príspevok do rozpravy. V roku 2005 som pol roka pracovala ako výjazdový psychológ do záchytných a pobytových utečeneckých táborov. Vtedy bolo tých migrantov a tých žiadateľov o azyl trošku viac ako teraz, možno desaťnásobne, avšak častokrát to bolo iba preto, že boli zachytení na našom území, pretože Slovensko je stále iba tranzitnou krajinou. Väčšina tých ľudí túži ísť do Nemecka, do Rakúska, do Francúzska, Španielska, Škandinávie. Takáto je situácia. Počet udelených azylov od roku ’93 do súčasnosti je 900. Za minulý rok to bolo 29 priznaných azylov. Musíme uznať, že 903 z počtu podaných žiadostí 56-tisíc nie až tak veľa, a ako Milan už aj spomínal, ľudia, ktorí žiadajú o azyl, a ľudia, ktorí ten azyl dostanú, to sú naozaj ľudia, ktorí sú reálne ohrozený vojnou, nepokojom alebo prenasledovaním z náboženských, rasových a iných dôvodov. Nebavíme sa tu o ekonomických migrantoch. Bavíme sa tu naozaj o pomoci ľuďom, ktorí sem prídu bez čohokoľvek na to, aby mali kde bývať, aby mali strechu nad hlavou, aby sa naozaj mohli integrovať do spoločnosti. Spoločnosť musí vždy podať ruky tým, ktorí tú pomoc potrebujú, pretože ak by sme sa tvárili, že problém neexistuje, alebo sa ho snažili nejako vymietiť, otočilo by sa to tak či tak proti nám. Tiež som smutná z toho otáčania tejto témy s cieľom získavania politických hlasov a bavíme sa tu naozaj o rôznych veciach, pretože toto je naozaj oblasť, ktorá, v ktorej máme možnosť preukázať solidaritu, a keď si to porovnáme s inými krajinami v Európe, tak tých žiadateľov aj tých udelených azylov je naozaj veľmi máličko. A myslím si, že musíme byť v prvom rade ľuďmi. Ďakujem.
55. schôdza NR SR - 1.deň - B. popoludní
Dátum: 2022-02-01
Poslanec: Drábiková, Lucia (OĽANO)
Druh vystúpenia: Vystúpenie

221. Vážený pán predsedajúci, vážené pani poslankyne, vážení páni poslanci, v súlade s § 73 zákona o rokovacom poriadku som bola výborom určená za spravodajkyňu k návrhu zákona, ktorý je uvedený pod tlačou 836. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. A chcem povedať, že som veľmi vďačná za tento návrh, pretože byť náhradným rodičom je veľmi vážne poslanie a som rada, že tento návrh pomáha práve týmto ľuďom, ktorí sa rozhodli takýmto spôsobom nahradiť rodinu deťom, ktoré o ňu prišli. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 871 zo 17. januára 2022 navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v prvom čítaní. Prosím, pán predsedajúci, otvorte všeobecnú rozpravu.
51. schôdza NR SR - 2.deň - A. dopoludnia
Dátum: 2021-11-24
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

54. Ďakujem pekne, pán kolega, za podporu nášmu pozmeňujúcemu návrhu. Čo sa týka podpory osôb s ťažkým zdravotným postihnutím alebo s nepriaznivým zdravotným stavom, myslím si, že máme dosť veľké rezervy, a som veľmi vďačná, že aspoň môžme postupne robiť ďalšie kroky na to, aby im tá pomoc a podpora bola poskytovaná. Ďakujem.
51. schôdza NR SR - 2.deň - A. dopoludnia
Dátum: 2021-11-24
Poslanec: Drábiková, Lucia (OĽANO)
Druh vystúpenia: Vystúpenie v rozprave

50. Vážený pán predsedajúci, vážené kolegyne, vážení kolegovia, dovoľte mi podať v pléne pozmeňujúci návrh k zákonu, ktorého cieľom je rozšíriť cieľovú skupinu, ktorej možno poskytovať sociálnu službu v zariadení krízovej intervencie, ktorým je integračné centrum. Toto rozšírenie je o osoby, ktoré sa ocitli v nepriaznivej sociálnej situácii pre svoje ťažké zdravotné postihnutie alebo nepriaznivý zdravotný stav. Cieľom tejto úpravy je pre osoby s ťažkým zdravotným postihnutím alebo nepriaznivým zdravotným stavom, ktoré si z objektívnych dôvodov nedokážu nájsť, resp. udržať prácu a ocitajú sa tak v nepriaznivej sociálnej situácii, umožniť poskytovanie sociálnej služby v integračnom centre, a tak predísť ich sociálnemu vylúčeniu alebo obmedzeniu ich schopnosti spoločensky sa začleniť a umožniť sociálne začlenenie, inklúziu týchto osôb. Prijatím tohto návrhu sa zároveň sprostredkovane vytvoria aj podmienky pre zvýšenie kvality života týchto osôb v zmysle Dohovoru OSN o právach osôb so zdravotným postihnutím. Teraz pristúpim k čítaniu pozmeňujúceho návrhu. Pozmeňujúci návrh poslankyne Národnej rady Slovenskej republiky Jany Žitňanskej, Lucie Drábikovej, Petry Krištúfkovej, Juraja Šeligu k vládnemu návrhu zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa mení zákon č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov v znení neskorších predpisov (tlač 707). V čl. I sa za bod 14 vkladá nový bod 15, ktorý znie: „15. V § 24c úvodnej vete sa slová „podľa § 2 ods. 2 písm. a) a i)“ nahrádzajú slovami „podľa § 2 ods. 2 písm. a), d) a i“. Navrhovaná právna úprava nadobúda účinnosť 1. januára 2022. Nasledujúce body sa primerane prečíslujú, čo sa premietne aj do článku upravujúceho účinnosť. To je koniec pozmeňujúceho návrhu a chcela by som vás týmto poprosiť o jeho podporu. Ďakujem pekne.
88. schôdza NR SR - 4.deň - A. dopoludnia
Dátum: 2023-03-17
Poslanec: Fecko, Martin (OĽANO)
Druh vystúpenia: Vystúpenie v rozprave

192. Ďakujem pekne. Takže keďže je nás tu takto poskromne a musím povedať, že za moju históriu, čo som v parlamente, tak stále obyčajní mali na konci toho týždňa, ich zákony išli, takže dobre. Nebudem sa k tomu vracať, čo už povedal tu kolega predkladateľ Jozef Pročko. Hovorím iba jedno, chceme, aby poľovníctvo sa dostalo na tú úroveň aj vážnosti, ako to malo niekedy, aby sme nespôsobovali škody ani poľnohospodárom, ani lesníkom, pretože, keď hobby, koníček má určovať môj hospodársky výsledok, tak nehnevajte sa, to je scestné. Takže máme tam, ako povedal aj kolega Pročko, určité veci aj pre tých, čo sú užívatelia poľnohospodárskeho pozemku, ale aj užívatelia poľovného revíru. Takže dávame tam určité podmienky a myslím, že aj tie náhrady škody sa budú následne aj po dvoch rokoch, keď sa nebude robiť náprava, kompenzovať zo strany poľovníckeho združenia. Keďže už dneska vieme, že do parlamentu nový zákon o poľovníctve nepríde v tomto volebnom období, takže aspoň náš pozmeňujúci návrh, ktorý sme tu dali a chcel by som vás poprosiť, aby ste ho po prvom čítaní do druhého čítania postúpili, tak aspoň jeden výstrel, aby sme v tomto volebnom období, čo sa týka poľovníkov, dali. Komora bude dobrovoľná a my ju vôbec nerušíme. Ja som aj kolegovi Lebockému povedal, keď tu bol ako poslanec Národnej rady, predseda poľovníckej komory, ja by som bol hrdý, keby som bol predsedom takého združenia, takej komory, kde dobrovoľne ľudia dávajú príspevky, lebo vedia, že takú dobrú robotu robím. Takže je to super a hrdý som tým, že pozrite, aké perfektné máme výsledky. Takže, vážení, tých 2,5 milióna, ktoré momentálne komora si ročne vyberá od poľovníkov ako na lístkoch, tak aj na revíroch, pôjde do štátneho rozpočtu a delegujeme právomoci na okresné úrady, resp. na ministerstvá, čo sa týka jednotlivých lístkov, resp. skúšok, ktoré sú tam. Takže, vážení, chcem vás veľmi pekne poprosiť, nechceme žiadnu privatizáciu poľovníctva, žiadne rušenie poľovníctva. V pozmeňujúcich návrhoch je ešte aj to ľudové poľovníctvo, ako tu bolo spomenuté, upresníme a chceme aj to, aby na počet hektárov, čo sa týka 100 alebo 200 hektárov, bol aj určitý počet poľovníkov, aby to nebolo tak, že sú piati poľovníci v združení a majú 3 000 hektárov, čo ani ten revír nepoznajú. Tam ani neobíde ho, takže chceme aj túto možnosť v druhom čítaní cez pozmeňujúci návrh dať do tejto našej novely celého terajšieho poľovného zákona. Vážení poľovníci, berte na vedomie, že chcem vám pomôcť, aby ste boli hrdí, že ste poľovníkmi a v prvom rade vlastníci, ktorí sú vlastníkmi pozemkov, na ktorých sa vykonáva poľovnícke právo, mali toto právo poľovníctva môcť vykonávať. Takže žiadne rušenie, ale zľudovenie a by som povedal, že po spravodlivej línii urobené poľovnícke pozmeňovacie návrhy v zákone o poľovníctve. Naši predkovia nám odkazujú, aby sme žili tak, aby bolo aj chleba, aj neba. Ďakujem veľmi pekne.
88. schôdza NR SR - 4.deň - A. dopoludnia
Dátum: 2023-03-17
Poslanec: Fecko, Martin (OĽANO)
Druh vystúpenia: Vystúpenie s faktickou poznámkou

10. Ďakujem pekne. Ďakujem, kolegovia, že ste dali, samozrejme, tento zákon, pretože som tiež z tej generácie, kde sme ani nemali možnosť ísť do nejakej telocvične, ale my sme sa tešili normálne na deň, keď budeme mať telesnú výchovu cez ten týždeň a pokračovalo sa to ešte aj po škole. A keďže my sme postavení ľudia, však si uvedomte, sme postavení ako v telesnej schránke, ktorá musí míňať energiu a energia sa nemíňa tým, že budeš klikať do mobilu alebo pozerať na Facebook alebo na iné nejaké médiá, ale to, že sa pohybuješ a musíš to spaľovať. Veď to je základný princíp a hovorme si, čo chceme, ale nič nepreskočíme. Stále musíme žiť ten život človeka na zemi, kde je aj zemská príťažlivosť, kde máte aj svoju telesnú schránku, kde máte aj svoj talent, ktorí ste dostali od vašich rodičov a práve tento talent možnože pri týchto telesných výchovách sa môže aj prejaviť, že áno, mám ešte aj talent na takýto šport a nie iba myslieť rozumom a stále iba tú psychiku zaťažovať ako rozumovú, ale aj fyzická kondícia, ktorá sa, je to vlastne relax, ktorý sa robí a už aj nás v socializme učili, že sa to musí kompenzovať, aj to, aj to. Nemôžme ísť jednostranne a ja by som bol tiež, ako hovoril pán Osuský, keď si ho spomínal, pán predkladateľ, že každý deň, keby bola telesná výchova, tak bol by som veľmi rád. A myslím si, že deti, ktoré športujú, si nastavujú svoj režim aj dýchania, aj celého funkčného usporiadania tela do budúcnosti. Na základe toho potom uvidíš, či budeš, dostaneš infarkt v štyridsiatke alebo až v sedemdesiatke možno, pretože tvoja, tvoj organizmus to zvládne. Máme teraz veľký problém s Alzheimerom, jedna choroba, ktorá je tu. Áno, mám tú skúsenosť, kde prakticky môj otec na ňu odišiel a do neba mu dávam odkaz, že ďakujem, ako si ma vychoval a musím povedať, čo mi lekár povedal, že, pán Fecko, akú má telesnú schránku, tak dlho vydrží voči tejto chorobe. Takže verte takto, že aj toto, keď bude mať telesnú schránku lepšiu, tak aj táto choroba ho nezasia... (Prerušenie vystúpenia časomerom.)
90. schôdza NR SR - 7.deň - A. dopoludnia
Dátum: 2023-05-11
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

93. Ja som tu nahrávky spomenul, pretože vy ste spomenuli nejaký citát z tej nahrávky. A ja som pokračoval, že mi spôsob, akým ste vy uchopili to, čo som ja povedal o tom ospravedlnení, veľmi pripomína to, akým spôsobom policajná inšpekcia, Krajská prokuratúra v Bratislave používajú tie nahrávky, čiže úplne prekrútia zmysel toho, čo je v nich, čo je v nich povedané. A teda, neviem teda, či ste ma nepočúvali, keď nakoniec nepríde k odsúdeniu obžalovaného, tak ak bol väzobne stíhaný, tak to väzobné stíhanie sa tým pádom stane, stane nezákonným, čo ale neznamená, že neboli v tom čase dané dôvody, dôvody väzobného stíhania, lebo, lebo podľa vašej logiky by to potom muselo znamenať, že buď bude vznesené obvinenie až vtedy, keď je bez najmenších pochybností jasné, že ako to bolo. A všetky ďalšie rozhodnutia už sú v súlade s tým a aj odvolací súd je viazaný tým, ako na začiatku rozhodol vyšetrovateľ, alebo potom, potom sa vlastne nebude nič stíhať, aby sme náhodou sa nedostali, nedostali do fázy, že, že nakoniec súdy rozhodnú inak, ako na začiatku rozhodol, rozhodol vyšetrovateľ. Tak radšej nebudeme vôbec stíhať trestnú činnosť. Jeden aj druhý výklad je absurdný. A k otázke pána poslanca Klusa. Áno, myslím si, že § 363 reformovateľný je. Stačí ho zmeniť do podoby, keď nebude na základe neho možné také zneužívanie, aké predvádza pán generálny prokurátor Žilinka. Pokiaľ ide o Generálnu prokuratúru, tam o jej reformovateľnosti mám ďaleko vážnejšie pochybnosti a myslím si, že systém štátneho zastupiteľstva by bol oveľa vhodnejší.
90. schôdza NR SR - 7.deň - A. dopoludnia
Dátum: 2023-05-11
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

12. Pán poslanec, ja by som rád uviedol na pravú mieru to zavádzanie, ktoré ste tu dali v súvislosti s ospravedlnením, ktoré som ako štátny tajomník urobil v mene Slovenskej republiky voči pánovi Haščákovi. Ja som takých ospravedlnení podpísal behom tých pár mesiacov, čo som bol na ministerstve štátnym tajomníkom, viacero, ďalšie podpísala aj pani, pani ministerka a jednoducho keď nastane situácia, že je zrušené obvinenie a došlo, došlo k trestnému stíhaniu alebo v tomto prípade aj k väzobnému trestnému stíhaniu, tak sa štát ospravedlňuje. Ospravedlňuje sa ľuďom, ktorí neuplatňujú § 363, tak ako pán Haščák, napriek tomu sa im štát ospravedlňuje, čiže to s § 363 súviselo iba do tej miery, že pán Haščák využil § 363 a ktorý bol v jeho prípade, v prípade uplatnený, ale je ix iných prípadov, keď jednoducho niekto je väznený, potom mu nie je preukázaná vina a niekedy až povedzme na súde, aj v takom prípade sa odškodňuje, aj v takom prípade sa priznáva finančná satisfakcia. My sme sa neospravedlnili z dôvodu, že by sa nám vyhrážal tými miliónmi, lebo som presvedčený, že tie milióny by nevysúdil, v takej sume by určite ministerstvo nepriznalo náhradu a ani súd, som presvedčený, že by mu v takej výške nepriznal náhradu, ale jednoducho keď došlo k nezákonnosti a k nezákonnosti, bohužiaľ, aj v trestnom stíhaní dochádza, tak sa štát ospravedlňuje. A § 363 však nie je v tejto chvíli nástrojom na nápravu, na nápravu nezákonnosti, ale práve naopak, je systematicky využívaný na to, aby bránil reálnemu vyšetrovaniu zločinov, ku ktorým tu došlo.